אסף שלג

אסף שלג הוא חוקר תרבות ומוזיקולוג. הוא מתמחה במוזיקות של המאה העשרים והעשרים ואחת, בדגש על מוזיקה אמנותית שנכתבת על ידי ועל אודות יהודים. לפני מינויו באוניברסיטה העברית בירושלים הוא לימד באוניברסיטת וירג'יניה ואוניברסיטת וושינגטון בסנט לואיס. שלג הוא מחברו של הספר זוכה הפרסים Jewish Contiguities and the Soundtrack of Israeli History (הוצאת אוניברסיטת אוקספורד, 2014), כמו גם של Theological Stains: Art Music and the Zionist Project (הוצאת אוניברסיטת אוקספורד, 2020) ו-The State of Afterness: Contemporary Music in and about Israel (הוצאת אוניברסיטת אוקספורד, 2025). בעבר שימש שלג כראש מרכז צ'ריק לחקר הציונות, היישוב ומדינת ישראל באוניברסיטה העברית וכאוצר של התזמורת הפילהרמונית הישראלית. שלג כותב מעת לעת במוסף התרבות של הארץ. ספרו הבא, Jewish Art Music as Art Music, יראה אור בקיץ 2026, בהוצאת אוניברסיטת קיימברידג'.

ספרו הראשון Jewish Contiguities and the Soundtrack of Israeli History עוסק בהתהוות בתי הגידול של מוזיקה אומנותית מודרנית יהודית באירופה ובהגירה החלקית של אותם בתי הגידול לפלשתינה-א"י בשנות השלושים ועד השבעים. בספרו חותר שלג לקריאה מחדש, מקיפה וחתרנית, של ההיסטוריוגרפיה המוזיקלית היהודית והציונית. הספר זיכה אותו בפרס אנגל למחקר מוזיקלי לשנת 2015 וכן בפרס ג'ורדן שניצר של האיגוד למדעי היהדות (Association for Jewish Studies, AJS) לשנת 2016.

ספרו השני של שלג Theological Stains: Art Music and the Zionist Project הוא המחקר המקיף הראשון על מוזיקה אמנותית בישראל מאמצע המאה העשרים ועד מפנה המאה העשרים ואחת. הספר עוסק בתשתיות התאולוגיות והטריטוריאליות של התרבות העברית תוך קריאה ביקורתית ביצירות ובאוספים הארכיוניים של מרדכי סתר, פאול בן-חיים, עדן פרטוש, יוסף טל, בן-ציון אורגד, מרק לברי, אנדרה היידו, אבל ארליך ואחרים. בתוך כך, נידון בו גם האופן שבו כתיבות מודרניסטיות כוננו הן את תפישתן של מסורות מוזיקליות יהודיות במוזיקה אמנותית הן את פנייתם של מלחינים לתרבויות יהודיות גלותיות אגב איון מושאים לאומיים וטריטוריאליים.

ספרו השלישי של שלג The State of Afterness: Contemporary Music in and about Israel דן במוזיקה אמנותית עכשווית משנות השמונים של המאה העשרים ועד ראשית שנות העשרים של המאה העשרים ואחת - בין אם זו נכתבת בישראל או מחוצה לה. הספר מתמקד באופרות, יצירות קאמריות, תזמורתיות ואלקטרוניות פרי עטם של ליאון שידלובסקי, חיה צ'רנובין, בטי אוליברו, לוצ'יאנו בריו, יוסף ברדנאשווילי, אריק שפירא ואחרים, כמו גם בשיבה לאתנוגרפיה יהודית במוזיקה עכשווית.

ספריו
Jewish Contiguities and the Soundtrack of Israeli History. New York: Oxford University Press, 2014. .
Theological Stains: Art Music and the Zionist Project. New York: Oxford University Press, 2020. .
The State of Afterness: Contemporary Music in and about Israel. New York: Oxford University Press, 2025. .

קישורים חיצוניים

הערות שוליים

קטגוריה:מוזיקולוגים ישראלים
קטגוריה:זוכי פרס אנגל
קטגוריה:בוגרי אוניברסיטאות ומכללות בממלכה המאוחדת
קטגוריה:בעלי תואר דוקטור מהאוניברסיטה העברית בירושלים
קטגוריה:סגל האוניברסיטה העברית בירושלים: מוזיקולוגיה
קטגוריה:ישראלים שנולדו ב-1974